Vrou en baba sterf in N4-ongelukFoto: ER24 ŉ Vrou, vermoedelik in haar laat 20’s, en ŉ sewe maande oue baba is Saterdagoggend oorlede in ŉ ongeluk naby die Doornpoort-plaza op die N4 buite Pretoria. “Die ongeluk het ongeveer 2 km voor die Doornpoort-tolplaza in die rigting van Brits plaasgevind,” het Werner Vermaak, woordvoerder van ER24, in ŉ verklaring gesê. “Paramedici het kort voor 10:00 by die toneel opgedaag en ŉ Volkswagen Polo het op sy sy gelê.” Volgens Vermaak is die vrou en baba ŉ paar meter van die wrak af aangetref. Hulle het noodlottige beserings opgedoen en daar is niks wat paramedici vir hulle kon doen nie. “Hulle is op die toneel dood verklaar.” Daar was glo nog ŉ vrou en ŉ driejarige kind in die motor ten tyde van die ongeluk. ŉ Ander ambulansdiens het hulle reeds weggeneem voor ER24 by die toneel opgedaag het. Hulle toestand is onbekend. “Die oorsaak van die ongeluk is nie bekend nie. Plaaslike owerhede stel ondersoek in,” het hy bygevoeg.